Jostein Refsnes

Jostein Albert Refsnes (født 2. mai 1943 i Trondheim) er en norsk industrileder.

Han tok artium i 1963 og studentfagkurs ved Trondheim økonomiske gymnas i 1964 utdannet seg til siviløkonom ved NHH. Han var soussjef i reklamebyrået Holter, Young & Rubicam 1969–1972, markedssjef ved Nobø Fabrikker i Trondheim og Stjørdal 1972–1977 og disponent ved Norsk Teknisk Porselen i Fredrikstad 1977–1979. Fra 1979 var Refsnes administrerende direktør i Høyang-Polaris i Moss, og etter at Høyang Polaris ble en del av Norsk Hydro, fortsatte Refsnes innen aluminiumdivisjonen som direktør i Hydro Aluminium og fra 1991 som administrerende direktør i Hydro Seafood (i 2001 fusjonert inn i Marine Harvest).

Han var blant pådriverne for å opprette Fiskeri- og Havbruksnæringens Landsforening i 1995, og hadde to års permisjon fra Hydro for å jobbe som administrerende direktør i landsforeningen i oppstarten. Han har også vært engasjert i andre bransjeorganisasjoner, så som ordfører i Norges Markedsforbund, visepresident i Nordisk Markedsforbund og medlem av hovedstyrene i Norges Industriforbund og Teknologibedriftenes Landsforening.

Han var medlem av Stjørdal kommunestyre 1976–1978, valgt for Høyre.

Referanser 

Norske næringslivsledere
Norske reklamefolk
Personer tilknyttet Norsk Hydro
Norske siviløkonomer fra NHH
Høyre-politikere i Nord-Trøndelag
Lokalpolitikere i Stjørdal
Personer fra Trondheim kommune
Fødsler i 1943